Paîs Catalans: proteste intes Baleârs par une sanitât ancje par catalan
Un servizi sanitari che si indreci ai pazients che lu domandin ancje par catalan. Al è ce che al domande il Comitât dai utents de salût publiche des isulis Baleârs che si è dât dongje di pôc e che, ai 7 di Novembar, al à inmaneât une iniziative par riclamâ la atenzion su cheste problematiche. Un dai problemis plui grues, a disin i membris dal Comitât, al è che al pues fintremai sucedi di vê diagnosis faladis par vie de diference di lenghe tra miedi e pazient. La domande di vê personâl bilengâl, par altri, e cjate la poie ancje di une part dal personâl sanitari. Cun di fat, ae iniziative a àn partecipât ancje miedis e infermîrs. Dut câs, a ‘nd è ancje personâl sanitari che nol vûl che si vedi di cognossi la lenghe locâl par podê lavorâ intal setôr sanitari public des Baleârs. Uns dusinte di lôr a vevin manifestât la dì prime cuintri dal stampon di decret che al previôt la cognossince dal catalan par podê lavorâ te sanitât publiche des isulis.
Font: Vilaweb, 07/11/08
fur_Latn fur_Latn oci_Latn